ທະຫານເຢເມນ 20 ຄົນ ເສຍຊີວິດ ໃນເຫດ ຖິ້ມລະເບີດຜິດພາດ
ເຈົ້າໜ້າທີ່ເຢເມນກ່າວວ່າ ທະຫານຂອງຕົນ 20 ຄົນເສຍຊີວິດ ຍ້ອນຄວາມເຂົ້າໃຈຜິດ ໃນການຖິ້ມລະເບີດໃສ່ເປົ້າໝາຍ.
ບັນດາເຈົ້າໜ້າທີ່ເຢເມນກ່າວໃນວັນອາທິດມື້ນີ້ວ່າ ເຮືອບິນລໍານຶ່ງຂອງລັດຖະບານໄດ້ຖິ້ມລະເບີດດ້ວຍຄວາມເຂົ້າໃຈຜິດ ໃສ່ຕຶກອາຄານຫລັງນຶ່ງໃນພາກໃຕ້ຂອງປະເທດ ເຮັດໃຫ້ພວກທະຫານຂອງຝ່າຍລັດຖະບານ ຢ່າງໜ້ອຍ 20 ຄົນ ເສຍຊີວິດ ອົງການຂ່າວ AP ກ່າວວ່າ ພວກທະຫານເຫລົ່ານີ້ໄດ້ພາກັນໄປອາໄສຢູ່ໃນຕຶກໂຮງຮຽນຮ້າງຫລັງນັ້ນ ລາຍລະອຽດກ່ຽວກັບເຫດຮ້າຍດັ່ງກ່າວ ທີ່ເກີດຂຶ້ນໃນວັນເສົາວານນີ້ຍັງບໍ່ເປັນທີ່ແຈ້ງຂາວເທື່ອ ອົງການຂ່າວຝຣັ່ງລາຍງານວ່າ ພວກນັກຕໍ່ສູ້ຂອງກຸ່ມອັນກາອິດາໄດ້ທໍາ ການໂຈມຕີໂຮງຮຽນ ຫລັງນັ້ນ ຫລັງຈາກເຮືອບິນຖິ້ມລະເບີດໂຈມຕີແລ້ວ ຊຶ່ງໄດ້ເຮັດໃຫ້ພວກທະຫານເສຍຊີວິດ ຫລາຍຕື່ມຂຶ້ນ ແຕ່ທາງອົງການຂ່າວ Reuters ໄດ້ອ້າງຄໍາເວົ້າຂອງເຈົ້າໜ້າທີ່ກະຊວງປ້ອງ ກັນປະເທດທ່ານນຶ່ງ ທີ່ປະຕິເສດວ່າບໍ່ມີທະຫານເຢເມນເສຍຊີວິດໃນການຖິ້ມລະເບີດໂຈມຕີ ຜິດເປົ້າໝາຍນັ້ນ ເຈົ້າໜ້າທີ່ເຢເມນຄົນອື່ນໆກ່າວວ່າ ການຖິ້ມລະເບີດດັ່ງກ່າວເກີດຂຶ້ນຢູ່ໃກ້ໆເມືອງ Zinjibar ທີ່ສະຖານະການບໍ່ທຸ່ນທ່ຽງນັ້ນ ພວກກໍາລັງຮັກສາຄວາມປອດໄພຂອງປະເທດໄດ້ທໍາ ຄວາມພະຍາຍາມເພື່ອເຂົ້າຄວບຄຸມຫົວເມືອງດັ່ງກ່າວຄືນເປັນເວລາຫລາຍເດືອນມາແລ້ວ